एक बार क्रिश्चियन आइजकमान को एक समस्या से रूबरू होना पड़ा। समस्या यह थी कि अलग-अलग रखने के बावजूद मुर्गियाँ जुलाई से नवम्बर महिनों के बीच बेरी-बेरी रोग की चपेट में आ गई। लेकिन इसके बाद फिर बीमारी गायब हो गई। आइजकमान ने नोट किया कि इस दौरान रसोइया बदल गया था और पॉलिश किया हुआ चावल मुर्गियों को खिलाया गया था। इसके पूर्व उन्हें बिना पॉलिश का चावल खिलाया जाता रहा था। अब उनके मन में विचार उठा कि कहीं इन चावलों में अंतर का संबंध तो बीमारी से नहीं है? इस विचार के बाद उन्होंने पॉलिश के दौरान अलग किये गये पदार्थ को बीमार मुर्गियों को खिलाया तो वे मुर्गियाँ ठीक होने लगी। इसे देख कर वे खुश हो गये क्योंकि इससे उन्हें अपने अनुमान की पुष्टि होते मिली। इस तरह तत्कालीन मान्यता के विपरीत बैक्टीरिया की जगह भोजन में छिपा कोई पदार्थ बीमारी का कारण बन कर सामने आया। रासायनिक विश्लेषण से पता चला कि यह पदार्थ ‘विटामिन-बी’ है। इस तरह रसोइये के काम पर खोजी नजर रखने के कारण यह वैज्ञानिक खोज हुई।